## La Conselleria d’Innovació, Indústria, Comerç i Turisme col·labora amb la V Fira d’Artesania de Primavera que se celebra a València

*** La directora general de Comerç, Artesania i Consum ha visitat la fira que organitza l’Associació d’Artesans Valencians
* El certamen, que per primera vegada se celebra en la plaça de la Reina de València, reunix 35 artesans acreditats oficialment**

La directora general de Comerç, Artesania i Consum, Maribel Sáez, ha visitat la V Fira d’Artesania de Primavera que organitza l’Associació d’Artesans Valencians (Arteval) amb el suport de la Conselleria d’Innovació, Indústria, Comerç i Turisme.

El certamen, que per primera vegada se celebra en la plaça de la Reina de València, reunix 35 artesans amb document acreditatiu de qualificació artesana, la qual cosa certifica la qualitat de tots els productes que exposen per a la seua venda, tant ceràmics, com els fets amb fusta, vidre o tèxtils. Del total d’artesans participants, 25 són valencians i els altres 10 venen d’altres comunitats autònomes.

Durant el recorregut per la fira, Maribel Sáez ha elogiat “la qualitat, varietat i riquesa del treball manual dels artesans valencians, que han consolidat esta cita aprofitant l’augment de persones que visiten la ciutat en esta època de l’any”.

En este sentit, la directora general ha animat a recórrer els estands i “comprovar que l’artesania de la Comunitat Valenciana no només és una excel·lent targeta de presentació de la creativitat de la nostra terra, sinó que també té una funció cohesionadora i servix d’atractiu turístic”.

**Tallers del Centre d’Artesania**

En el marc de la fira, Arteval ha organitzat també el concurs Peça Única, en el qual cada artesà cedix un dels seus treballs per a la seua exhibició en un estand específic. La peça guanyadora es decidirà l’últim dia del certamen amb un sistema que combinarà el vot del públic i el d’un jurat professional.

A més, el Centre d’Artesania de la Comunitat Valenciana, organisme dependent de la Conselleria d’Innovació, Indústria, Comerç i Turisme, ha organitzat també 25 tallers demostratius “amb els quals es pretén promocionar entre el públic les tècniques i els secrets de l’ofici artesanal, que en la nostra comunitat compta, en moltes disciplines, amb segles de tradició”, ha destacat Sáez.

La V Fira d’Artesania de Primavera podrà visitar-se en la plaça de la Reina de València fins dissabte que ve, 3 de maig, en horari de 10:30 a 14:00 i de 16:30 a 21:00 hores.

Fecha: 15/04/2025